arnastofnun/IGC-2024 huggingface dataset:
Þingræður haldnar á Alþingi Íslendinga



Mér hafa borist eftirfarandi tvö bréf: „Reykjavík, 19. febr. 1981. Ólafur Jóhannesson, 5. þm. Reykv., hefur ritað mér á þessa leið: „Þar sem ég er á förum til útlanda í opinberum erindum og mun því ekki geta sinnt þingstörfum um sinn leyfi ég mér með skírskotun til 138. gr. laga um kosningar til Alþingis að óska þess, að 1. varamaður Framsfl. í Reykjavík, Haraldur Ólafsson dósent, taki sæti á Alþingi í fjarveru minni.“ Þetta er yður, herra forseti, hér með tilkynnt. Þorv. Garðar Kristjánsson, forseti Ed.“ „Reykjavík, 19. febr. 1981. Ingvar Gíslason, 1. þm. Norðurl. e. hefur ritað mér á þessa leið: „Þar sem ég er á förum til útlanda í opinberum erindum og mun því ekki geta sinnt þingstörfum um sinn leyfi ég mér með skírskotun til 138. gr. laga um kosningar til Alþingis að óska þess, að vegna forfalla 1. varamanns taki 2. varamaður Framsfl. í Norðurlandskjördæmi eystra, Hákon Hákonarson formaður Sveinafélags járniðnaðarmanna á Akureyri, sæti á Alþingi í fjarveru minni.“ Þetta er yður, herra forseti, hér með tilkynnt með ósk um að þér látið fram fara í sameinuðu þingi rannsókn á kjörbréfi varamanns. Sverrir Hermannsson, forseti Nd.“ Eins og fram kemur í þessu bréfi þarf að fara fram rannsókn á kjörbréfi Hákonar Hákonarsonar og vil ég biðja kjörbréfanefnd að taka það til athugunar. Verður gefið fundarhlé á meðan. - Fundarhlé.



Herra forseti. Kjörbréfanefnd hefur rannsakað kjörbréf Hákonar Hákonarsonar, 2. varaþm. Framsfl. í Norðurlandskjördæmi eystra, og ekkert fundið athugavert við kjörbréfið. Það liggja frammi bréf frá Ingvari Gíslasyni menntmrh. og hraðskeyti frá Níels Lund, sem er 1. varamaður Framsfl. í Norðurlandskjördæmi eystra, um að hann geti ekki tekið sæti vegna anna. Kjörbréfanefnd hefur orðið sammála um að mæla með því að kjörbréfið verði samþykkt og kosningin tekin gild.



Hákon Hákonarson hefur ekki átt sæti á Alþingi áður og þarf því að undirrita eiðstaf. Hinn nýi þingmaður, Hákon Hákonarson, undirritaði drengskaparheit um að halda stjórnarskrá landsins.



Hákon Hákonarson hefur undirritað eiðstaf. Býð ég hann velkominn til starfa. Enn fremur býð ég Harald Ólafsson velkominn til starfa á Alþingi.
Þingræður haldnar á Alþingi Íslendinga



Herra forseti. Frv. það, sem nú er til umr. um Framleiðslueftirlit sjávarafurða, er flutt í tengslum við frv. til l. um breyt. á l. um fiskvinnsluskóla, og hafa þessi frv. fylgst að í gegnum hv. Nd. Þetta frv. um Framleiðslueftirlit sjávarafurða var flutt á síðasta löggjafarþingi og raunar einnig á þinginu þar áður, en hlaut ekki fullnaðarafgreiðslu. Frv. þetta svo og frv. til breyt. á l. um fiskvinnsluskóla, sem ég gat um áðan, voru samin af þriggja manna nefnd sem var skipuð fulltrúum frá sjútvrn., Fiskvinnsluskólanum og Framleiðslueftirlitinu. Ástæður fyrir endurflutningi frv. nú eru hinar sömu og áður og má raunar segja að því brýnna sé að lögfesta ákvæðin því lengri sem tíminn verður frá því að þessi frv. voru samin. Ég hef raunar ekki mikið um þetta mál að segja. Ég gat þess í Nd. að nokkrar athugasemdir voru gerðar við frv. þetta af forstjóra Framleiðslueftirlits sjávarafurða, og þær hafa verið teknar að nokkru leyti til greina í hv. Nd. og hef ég ekkert við þær breytingar að athuga. Ég vil svo leggja til að að þessari umr. lokinni verði málinu vísað til hv. sjútvn. og 2. umr.
Þingræður haldnar á Alþingi Íslendinga



Herra forseti. Gagnstætt formanni Verkamannasambands Íslands, hv. 7. þm. Reykv., Guðmundi J. Guðmundssyni, og hv. 8. landsk. þm., Guðrúnu Helgadóttur, segi ég nei.



Herra forseti. Hér er um að ræða lagagrein sem felur það í sér að laun verða skert um 7%. Ítrekað hefur verið kallað eftir því héðan úr ræðustól, að meðal annarra hv. þm. Guðmundur J. Guðmundsson gerði grein fyrir atkvæði sínu, hvernig það hefur fallið og hvers vegna, í og með vegna ummæla sem áður höfðu fallið. Ég vil vekja athygli á því, að því hefur verið svarað með þögninni einni. Ég segi nei.
Þingræður haldnar á Alþingi Íslendinga



Mér hefur borist eftirfarandi bréf: „Tómas Árnason, 1. þm. Austurl., hefur í dag ritað mér á þessa leið: „Þar sem ég er á förum til útlanda í opinberum erindum og mun því ekki geta sótt þingfundi á næstunni leyfi ég mér með skírskotun til 138. gr. laga um kosningar til Alþingis að óska þess, að vegna forfalla 1. varamanns taki 2. varamaður Framsfl. í Austurlandskjördæmi, Jón Kristjánsson félagsmálafulltrúi, sæti á Alþingi í fjarveru minni.“ Þetta er yður, herra forseti, hér með tilkynnt með ósk um að þér látið fram fara á sameinuðu þingi rannsókn á kjörbréfi varamanns. Helgi Seljan, forseti Ed.“ Þessu fylgir enn fremur eftirfarandi bréf: „4. apríl-1981. Vegna anna heima fyrir er mér ekki unnt að sækja þingfundi næstu vikur og hef ég því óskað eftir því, að 2. varamaður Framsfl. í Austurlandskjördæmi, Jón Kristjánsson, taki sæti á Alþingi í fjarveru Tómasar Árnasonar, 1. þm. Austurl. Virðingarfyllst, Guðmundur Gíslason.“ Enn fremur er hér kjörbréf Jóns Kristjánssonar, sem þarf að taka til athugunar þar sem Jón hefur ekki áður setið á Alþingi á þessu kjörtímabili, og vil ég biðja kjörbréfanefnd að taka það til athugunar. Er fundi frestað á meðan. - Fundarhlé.



Herra forseti. Kjörbréfanefnd hefur komið saman á fund og athugað kjörbréf fyrir Jón Kristjánsson, sem er 2. varaþm. Framsfl. í Austurlandskjördæmi. Það liggur hér fyrir, eins og lýst var úr forsetastóli áðan, bréf frá 1. varaþm. í kjördæminu þar sem hann lýsir því yfir, að hann geti ekki vegna anna tekið sæti á Alþingi nú, en þess er óskað, að Jón Kristjánsson taki sæti Tómasar Arnasonar viðskrh. Kjörbréfanefnd hefur ekkert fundið athugavert við þetta kjörbréf og leggur því til að kosningin sé tekin gild og kjörbréfið samþykkt.



Jón Kristjánsson hefur áður átt sæti á Alþingi og býð ég hann velkominn til starfa.
Þingræður haldnar á Alþingi Íslendinga



Herra forseti. Samgn. hefur komið saman og tekið til meðferðar frv. til l. um úrskurðaraðila í starfsaldurslistadeilu flugmanna Flugleiða h. f. Nefndin hefur rætt frv. og mæla þeir Skúli Alexandersson, Árni Gunnarsson, Friðjón Þórðarson og Alexander Stefánsson með samþykkt þess með eftirfarandi breytingum: 2. gr. orðist svo: Úrskurðaraðilar skulu hefja störf ef starf sáttanefndarinnar ber ekki árangur, þó ekki síðar en innan fjögurra vikna frá gildistöku laga þessara. Fyrirsögn frv. orðist svo: Frv. til l. um úrskurðaraðila í deilu um starfsaldurslista flugmanna Flugleiða h. f. Fjarverandi afgreiðslu málsins voru Stefán Valgeirsson og Halldór Blöndal. Steinþór Gestsson mun gera grein fyrir afstöðu sinni. Undir nál. skrifa hinir sömu menn og eru flm. brtt. sem ég afhendi forseta Nd.



Herra forseti. Með skírskotun til þeirrar grg., sem hv. 1. þm. Reykv. flutti hér við 1. umr. þessa máls, hef ég ekki orðið sammála öðrum nm. um afgreiðslu málsins. Ég þarf ekki að taka fram um það frekar hvað liggur þar til grundvallar. Það hefur komið skýrt fram í þeirri grg. sem formaður Sjálfstfl. flutti hér. En ég hef, eins og fram kom í hans máli, einnig flutt nokkrar brtt. á þskj. 633 við þetta frv. Þær brtt. flyt ég af tvennu tilefni sérstaklega: Í fyrsta lagi vegna þess að mér þykir eðlilegt að hlutirnir séu nefndir réttum nöfnum. Hér er um að ræða gerðardóm sem settur er á stofn. Ég tel því einsætt að það komi fram í frv. sjálfu. Í öðru lagi er mér það mjög ríkt í huga, hvenær sem ég fjalla um frv. til l., að þau séu á venjulegu og eðlilegu íslensku máli og að Alþingi þurfi ekki að fyrirverða sig fyrir hvernig það býr málin úr garði. Ég verð að segja það, að það orð, sem hér er notað í staðinn fyrir gerðardómur, er að mínu mati óskapnaður í íslensku máli og liggur líklega einna næst því, ef á að afsaka tilkomu þess, að það heiti stofnanaíslenska - sem ekki hefur þótt vera til fyrirmyndar. Sú till., sem ég flyt hér, er sem sagt eingöngu um nafnbreytingu, að úrskurðaraðili sé nefndur gerðardómur og einnig að fyrirsögn frv. sé breytt til eðlilegra máls en er á frv. sjálfu, eins og brtt. ber með sér. Ég sé ekki ástæðu til að hafa um þetta efni fleiri orð. Ég tel að þær brtt., sem ég hef flutt hér, séu eðlilegar og réttmætar. Þess vegna vil ég mæla með því, að þær verði samþykktar. Um afgreiðslu málsins að öðru leyti vísa ég til þeirrar grg. sem hér hefur verið flutt af hendi okkar sjálfstæðismanna.
Þingræður haldnar á Alþingi Íslendinga



Herra forseti. Samgn. Ed. hefur rætt frv. á fundi sínum og mæla nefndarmennirnir Jón Helgason, Stefán Guðmundsson og Stefán Jónsson með því að það verði samþykkt eins og það kom frá Nd. Guðmundur Karlsson, Lárus Jónsson og Egill Jónsson taka ekki efnislega afstöðu til málsins. Undir nál. rita Guðmundur Karlsson, Jón Helgason, Stefán Jónsson, Egill Jónsson, Stefán Guðmundsson og Lárus Jónsson. Við sjálfstæðismenn í Ed. vísum til grg. formanns Sjálfstfl., hv. 1. mþ. Reykv., sem hann flutti í Nd., og tökum því ekki afstóðu til málsins. Við munum ekki flytja brtt. við frv. þar sem brtt., sem hv. 2. þm. Suðurl. flutti í Nd., voru allar felldar. En með brtt. vildu sjálfstæðismenn undirstrika að hér er um gerðardóm að ræða.



Herra forseti. Ég er í grundvallaratriðum andvígur afskiptum ríkisvaldsins af kjaradeilum sé þess ekki óskað af báðum aðilum. Ég tel mál það, er hér liggur fyrir, ekki deilu um kjaramál, ekki deilu sem stundum er nefnd stéttabarátta, og eigi því ekkert skylt við þá baráttu sem verkalýðshreyfingin hefur þurft að heyja fyrir betri lífskjörum. Verði af boðuðu verkfalli er atvinnuöryggi fjölda verkafólks stefnt í hættu. Vil ég í þessu sambandi upplýsa að nær allir starfsmenn flugleiða á Keflavíkurflugvelli hafa undirritað mótmæli gegn þessu verkfalli og fordæmt það. Það er ekki verjandi að örfáir einstaklingar valdi öðrum starfsstéttum með margfalt lægri laun þvílíkum búsifjum sem felast í ógnun við atvinnuöryggi. Ég segi því já.
Þingræður haldnar á Alþingi Íslendinga



Herra forseti. Þetta frv. er til breytingar á lögum um tékka. Það á að gera auðveldari greiðslur með þeim og slaka örlítið á formfestu í því sambandi án þess að öryggið sé þó skert. Það er upphaflega samið af Reiknistofu bankanna, en athugað síðan og yfirfarið í viðskrn. í samráði við Seðlabankann. Með þessu frv. er gert ráð fyrir að það séu tekin upp svokölluð skjalalaus greiðsluskipti með tékkum. Slík viðskipti hafa verið tekin upp annars staðar og tíðkast t. d. í Danmörku. Það er gerð nánari grein fyrir því í athugasemdum með lagafrv. í hverju þessi svokölluðu skjalalausu greiðsluskipti eru fólgin, og ég sé ekki ástæðu til að fjölyrða um það. Frv. og athugasemdirnar með því eru nægjanleg skýring. Frv. hefur gengið í gegnum hv. Nd. og verið þar samþykkt. Ég leyfi mér að æskja þess, að því verði vísað til 2. umr. að þessari umr. lokinni og til hv. fjh.- og viðskn.
Þingræður haldnar á Alþingi Íslendinga



Herra forseti. Ég mæli hér fyrir frv. til laga um sérstakan skatt á verslunar- og skrifstofuhúsnæði, en frv. þetta hefur verið afgreitt frá hv. Nd. Í frv. þessu er kveðið á um að eigendur þeirra fasteigna, sem nýttar eru við verslunarrekstur eða til skrifstofuhalds, skuli á árinu 1981 greiða sérstakan eignarskatt til ríkissjóðs. Þessi skattskylda hvílir á þeim aðilum sem skattskyldir eru samkv. ákvæðum. I. kafla laga nr. 40/1978, um tekjuskatt og eignarskatt, og skattstofninn er fasteignamatsverð í árslok 1980. Lög með þessu efni voru fyrst sett árið 1979 og voru framlengd á seinasta ári. Efni þessa frv. er það eitt að framlengja þessa lagasetningu enn um eitt ár. Herra forseti. Ég sé ekki ástæðu til að fjölyrða frekar um þetta mál, sem er gamalkunningi hv. þm., og leyfi mér að leggja til að að lokinni þessari umr. verði málinu vísað til hv. fjh.- og viðskn.
Þingræður haldnar á Alþingi Íslendinga



Herra forseti. Frv. til lánsfjárlaga er komið til Ed., eins og kunnugt er, eftir að á því hefur verið gerð lítils háttar breyting og tölur frv. hækkaðar. Ég tel að þessi brtt. sé að vísu ekki gerði neinu samkomulagi við ríkisstj., en þar sem um smáar tölur er að ræða sé ég ekki ástæðu til að við förum að lengja starfstíma þingsins frekar út af þessu atriði og vil því mæla með því, að frv. verði samþykkt óbreytt eins og það liggur nú fyrir. Verður þá tækifæri til þess að athuga það síðar með hvaða hætti þessi heimild verði notuð.
Þingræður haldnar á Alþingi Íslendinga



Herra forseti. Frv. það, sem hér er um að ræða, fjallar um breytingu á almennum hegningarlögum, nr. 19 frá 1940, sbr. lög nr. 22 frá 1955. Það hefur verið sýnt tvisvar áður á Alþingi. Frv. er samið af hegningarlaganefnd og er þáttur í endurskoðunarstarfi hennar á hegningarlöggjöfinni. Í því er fjallað um breytingar á tveimur köflum hegningarlaganna. Annars vegar eru breytingar á 9. kafla þar sem fjallað er um fyrningu sakar og brottfall viðurlaga og ákvæði tengd þeim. Er um það efni fjallað í 1.–8. gr. frv. Í 10.–12. gr. er fjallað um 23. kafla laganna og eru í frv. greinunum gerðar breytingar á lagaákvæðunum um líkamsmeiðingar. Breytingarnar eru aðallega fólgnar í ítarlegri aðgreiningu á efni núgildandi 217. og 218. gr. hegningarlaganna sem hafa valdið nokkrum erfiðleikum í meðferð fyrir dómstólum. Ég tel ekki ástæðu til að fara út í nánari útlistun á efni frv. en vísa til hinnar ítarlegu grg. er fylgir frv. Það var, eins og ég tók fram áðan, lagt fram í upphafi Alþingis. Um það hefur verið fjallað í hv. allshn. Nd. og skilar hún svofelldu áliti: „ Allshn. hefur rætt frv. á fundum sínum. Hún leggur til að það verði samþykkt óbreytt.“ Ég vænti þess, að frv. þessu verði tekið vel í hv. Ed. og það nái fram að ganga fyrir þinglok. Herra forseti. Ég vil leyfa mér að leggja til að frv. verði að þessari umr. lokinni vísað til 2. umr. og hv. allshn.
Þingræður haldnar á Alþingi Íslendinga



Herra forseti. Ég leyfi mér að flytja hér tvær brtt. við frv. ásamt Matthíasi Á. Mathiesen og Albert Guðmundssyni. Fyrri brtt. er við 2. gr. frv., svo hljóðandi: „Orðin „eða yfirvofandi“ í 1. mgr. falli brott.“ Hin till. er við 5. gr.: „Í stað „17%“ í 1. mgr. komi: 15%.“ Þessi grein er um lækkun vörugjalds úr 30 í 17%, sem samþ. var við 2. umr. Fyrir þessari deild liggur frv. um breytingu á lögum um vörugjald sem flutt er af þremur þm. stjórnarliðsins, og í því frv. leggja þeir til að í stað 30% komi 15%. Þó að það hafi verið komið nokkuð til móts við okkar sjónarmið í þessu efni finnst okkur flm. þessarar till. rétt að ganga nú ekki skemur en þrír stjórnarliðar hafa lagt til að gengið verði. Þó hefðum við sjálfstæðismenn viljað leggja þetta vörugjald niður með öllu, enda vorum við þeirrar skoðunar í des. En það ætti nú að takast að miða þessu áfram í rétta átt með því að halda málinu vakandi. Ég tel að nokkuð góður árangur hafi náðst og enn betri í sjónmáli.



Herra forseti. Það er tvennt sem vekur athygli varðandi afgreiðslu þessa máls hér í Nd. Í fyrsta lagi eru Alþfl.-menn skoðanalausir um allt sem máli skiptir, og verður að segjast eins og er, að seta þeirra hér í þingsölum virðist skipta litlu máli hér í dag a. m. k., og svo er það hitt, að svo er af formanni Verkamannasambands Íslands dregið að hann getur ekki einu sinni stunið því upp hér í pontunni að hann ætlist til þess að farið verði að lögum framvegis um samráð við aðila vinnumarkaðarins. Geri ég það hér með fyrir hans hönd að beina því til ríkisstj. í nafni Verkamannasambands Íslands að reyna að fara að lögum varðandi samráð við aðila vinnumarkaðarins um mótun stefnu í efnahagsmálum.



Herra forseti. Ég þakka hv. 1. þm. Vestf. fyrir mikinn dugnað að flytja þessa brtt. Það hefur tekist samkomulag um þetta vörugjald. Við áttum frv. í þessari deild þrír þm., eins og kom fram hjá honum. Það tókst samkomulag um að lækka vörugjaldið úr 30% í 17% eins og frv. þetta ber með sér. Ég segi nei.



Herra forseti. Innan stjórnarflokkanna hefur tekist samkomulag um að lækka þetta vörugjald úr 30% í 17. Ég stend að því samkomulagi og segi því nei.



Herra forseti. Mér fer á Alþingi eins og ýmsum sem áður bjuggu á Bergþórshvoli og haga mér því eftir því sem ég er vaxinn og eftir samvisku minni. Ég segi já.



Herra forseti. Ég vitna til orða hv. þm. Eggerts Haukdals og Guðmundar G. Þórarinssonar, þar sem þeir gerðu grein fyrir atkv. sínu, og segi nei við þessari till.
Þingræður haldnar á Alþingi Íslendinga



Þessum fundi verður frestað, en um nýjan fund að loknum þessum er ekki hægt að fullyrða sem stendur. Það er stefnt að því að við fáum mál úr Nd. hingað til okkar í Ed. í dag. Hvenær það verður er óljóst enn, en ég vil biðja hv. þdm. að vera viðbúna því að til framhalds þessa fundar verði boðað einhvern tíma seinni partinn í dag. - þó reikna ég ekki með því að það verði fyrir fjögur a. m. k. Best er þó að ákveða ekki frekar um tíma. En ætlunin er að reyna að ljúka því máli, sem nú er til umr. í Nd., hér í Ed. í dag ef samkomulag næst um það.
Þingræður haldnar á Alþingi Íslendinga

Forseti (Helgi Seljan) Hæstv. dómsmrh. óskaði eftir að þetta mál yrði tekið hér fyrir þó að hann hefði ekki tök á að mæla fyrir því, og ég vona að menn hafi ekkert við það að athuga. Ráðh. lofaði því að koma inn í umr. um ranga notkun stöðureita síðar ef hv. deild þætti svo við þurfa.
Þingræður haldnar á Alþingi Íslendinga



Herra forseti. Nefndin hefur fjallað um frv. til l. um aðild Íslands að samningi um framtíðarsamvinnu ríkja varðandi fiskveiðar á Norðaustur-Atlantshafi, en meginefni þessa frv. er að ríkisstj. er heimilt að fullgilda fyrir Íslands hönd samning frá 18. nóv. 1980 um framtíðarsamvinnu ríkja varðandi fiskveiðar á Norðaustur-Atlantshafi. Nefndin hefur rætt frv. á fundi sínum 18. maí og er sammála um afgreiðslu þess og leggur til að það verði samþykkt án breytinga. Undir nál. skrifa Stefán Guðmundsson, Guðmundur Bjarnason, Geir Gunnarsson, Kjartan Jóhannsson, Egill Jónsson, Guðmundur Karlsson og Gunnar Thoroddsen.
Þingræður haldnar á Alþingi Íslendinga



Herra forseti. Ég mæli hér fyrir frv. til l. um stálbræðslu, en mál þetta hefur legið fyrir Ed. sem hefur um það fjallað og afgreitt það til hv. Nd. Þetta frv. gerir ráð fyrir heimild fyrir ríkisstj. til að gerast eignaraðili að Stálfélaginu hf. og leggja fram í því skyni allt að 40% af hlutafé þess, en gert er ráð fyrir að afgangur hlutafjár fáist með almennu hlutafjárútboði. Að þessu leyti er þetta frv. efnislega svipað og frv. um steinullarverksmiðju. Ég ætla ekki hér að hafa langt mál um þetta frv., um þessa verksmiðju, en legg til að að lokinni þessari umr. verði frv. vísað til 2. umr. og hv. iðnn.



Herra forseti. Við 2. umr. málsins var samþykkt að efna til sérstaks nýs skatts, nefskatts, og þannig er stillt til um þá sem losna eiga við skattinn að það er nánast enginn maður. Það var passað upp á að lægri mörkin yrðu þannig að ég hygg að það sé enginn maður á Íslandi sem losni við að greiða skattinn frá því sem gert var ráð fyrir í frv. upphaflegu, heldur allt sýndarmennska. En til þess nú að gefa hæstv. ríkisstj. tækifæri til þess að sýna að henni sé alvara með því að vilja leggja fram eitthvað frá sjálfri sér til Framkvæmdasjóðs aldraðra og til þess að gefa stuðningsmönnum ríkisstj. tækifæri til þess að reyna nú að leggja eitthvað af mörkum sjálfum, gefa þeim tækifæri til þess að sýna aðhald og sparnað í ríkisrekstrinum og leggja aðeins helminginn fram á móti því, sem þeir ætlast til að fólkið leggi fram, vil ég leggja fram brtt. svohljóðandi: „Við bætist ákvæði til bráðabirgða: Á árinu 1981 skal ríkissjóður inna af hendi til Framkvæmdasjóðs aldraðra 50% þeirrar fjárhæðar er rennur til hans samkv. 1. tölul. 2. gr.“ Í 1. tölulið 2. gr. er nefskattur á fólkið í landinu, 10 millj. kr. Það er ekki há upphæð fyrir aldraða. Ég sætti mig illa við að hæstv. fjmrh. vilji ekkert leggja á sig til að gera þessa upphæð svolítið drýgri. Ég legg til að litlar 5 millj. til viðbótar komi úr ríkissjóði til þess að fólkið sætti sig betur við þennan nýja nefskatt. Ég veit að formaður Verkamannasambands Íslands, - ég tala nú ekki um stjórnarmann Bandalags starfsmanna ríkis og bæja sem, ef ég man rétt, ruddi burt starfsmanni við Tryggingastofnun ríkisins á sínum tíma sem hafði lengi starfað þar, til þess að fá að sinna öldruðum sem hún hafði aldrei gert áður, - ég trúi ekki öðru en að þetta fólk greiði því atkv., að ríkissjóður leggi eitthvað af mörkum, og bið forseta að leita afbrigða fyrir þessari tillögu.



Þess gerist ekki þörf því að hv. þm. kallaði aftur til 3. umr, till. sem hann hafði flutt við 2. umr. Hún er hér á þskj. 998.
Þingræður haldnar á Alþingi Íslendinga



Herra forseti. Ákvæði til bráðabirgða við 312. málið, frv. til l. um sjóefnavinnslu á Reykjanesi, hefur tekið nokkrum breytingum frá því að það fór héðan úr hv. Ed. Enda þótt svo sé telur iðnn. Ed. ekki ástæðu til annars en samþykkja þá breytingu og mælir með samþykkt ákvæðisins til bráðabirgða eins og það liggur hér fyrir.
Þingræður haldnar á Alþingi Íslendinga



Herra forseti. Ég er þess fullviss, að ég hreyfi því sem býr hv. þm. sameiginlega í hug, þegar ég leyfi mér að flytja hæstv. forseta þakkir fyrir þau hlýju orð og þær góðu óskir sem hann hefur mælt til okkar þm. Ég leyfi mér einnig að þakka honum forsetastörfin, alúðlega rækt, réttláta fundarstjórn og ágætt samstarf á því þingi sem nú er að ljúka. Ég óska hæstv. forseta allra heilla og fjölskyldu hans og vona að við hittum hann heilan á húfi næsta haust þegar Alþingi kemur á ný saman til starfa. Ég bið ykkur, hv. alþm., að taka undir þessar óskir til hæstv. forseta með því að rísa úr sætum. - 
            



Ég þakka hv. 4. þm. Vestf., Þorv. Garðari Kristjánssyni, fyrir góðar óskir í minn garð og minnar fjölskyldu. Enn fremur þakka ég hv. alþm. fyrir að taka undir óskir hans með því að rísa úr sætum og endurtek árnaðaróskir mínar til alþingismanna.

Forseti Íslands (Vigdís Finnbogadóttir) Hæstv. ríkisstjórn. Forsetar Alþingis. Háttvirtir alþingismenn. Gefið hefur verið út svofellt forsetabréf: „Forseti Íslands gjörir kunnugt: Alþingi, 103. löggjafarþing, lýkur störfum í dag, mánudaginn 25. maí l 981. Mun ég því slíta Alþingi í dag. Gjört í Reykjavík, 25. maí 1981. Vigdís Finnbogadóttir. Gunnar Thoroddsen. Forsetabréf um þinglausnir.“ Þannig hljóðar forsetabréf um þinglausnir. Samkv. þessu bréfi, sem ég nú hef lesið, lýsi ég yfir því, að þessu þingi, sem nú hefur lokið störfum, er slitið. Óska ég þingmönnum velfarnaðar, þjóðinni allra heilla og bið alþingismenn að minnast fósturjarðar vorrar, Íslands, með því að rísa úr sætum. Þingheimur stóð upp og forsrh., Gunnar Thoroddsen, mælti: „Heill forseta vorum og fósturjörð. Ísland lifi.“ Tóku þingmenn undir þau orð með ferföldu húrrahrópi. Var síðan af þingi gengið.
Þingræður haldnar á Alþingi Íslendinga



Ég þakka traust mér sýnt og vænti góðrar samvinnu.
Þingræður haldnar á Alþingi Íslendinga



Ég vil þakka hv. þdm. það traust, sem mér hefur verið sýnt, vona, að mér auðnist að verða þess trausts verðugur, og vænti góðrar samvinnu við hv. þdm.
Þingræður haldnar á Alþingi Íslendinga



Herra forseti. Ég kveð mér hér hljóðs um þingsköp. Eins og öllum þingheimi er kunnugt er alvarlegt ástand í sambandi við rekstur sjávarútvegsins. Síldveiðiflotinn liggur í höfn vegna deilna um síldarverð, það eru deilur út af loðnuverði, almennt fiskverð liggur ekki fyrir og alvarleg staða fiskvinnslu í landinu. Það er því ósk mín og þingflokks Sjálfstfl. til hæstv. forseta, að þessi mál verði tekin til umr. í Sþ. á morgun, og þá jafnframt óskað eftir því, að hæstv. sjútvrh. skýri frá stöðu þessara mála þannig að Alþingi fylgist með því sem verið er að gera og hvers er að vænta. Ég tel það skyldu þingsins að fylgjast með, og þingmenn eiga að hafa tækifæri umfram aðra í þeim efnum, en ekki að lesa fréttir í blöðum hverju sinni. Ég ætla ekki á þessu stigi að ræða þetta mál efnislega, eins og ég sagði hæstv. forseta, en endurtek þessa ósk okkar um að fundur verði haldinn í Sþ. á morgun og að hæstv. sjútvrh. sjái sér þá fært að gefa skýrslu um stöðu þessara mála.